title: 2016 m. rugsėjo 14 d. Bendrojo teismo sprendimas (ES) 2016/2387 dėl pagal Procedūros reglamento 105 straipsnio 1 arba 2 dalį pateiktų informacijos ar įrodymų apsaugai užtikrinti skirtų saugumo taisyklių

text:
24.12.2016

               LT

               Europos Sąjungos oficialusis leidinys

               L 355/18

         BENDROJO TEISMO SPRENDIMAS (ES) 2016/2387
   2016 m. rugsėjo 14 d.
   dėl pagal Procedūros reglamento 105 straipsnio 1 arba 2 dalį pateiktų informacijos ar įrodymų apsaugai užtikrinti skirtų saugumo taisyklių
   BENDRASIS TEISMAS,
   atsižvelgdamas į Procedūros reglamentą, ypač į jo 105 straipsnio 11 dalį,
   kadangi:

               (1)

               pagal Procedūros reglamento 105 straipsnio 1 ir 2 dalis pagrindinė bylos šalis gali savo iniciatyva arba Bendrajam Teismui ėmusis pasirengimo nagrinėti bylą priemonės pateikti su Sąjungos arba vienos ar kelių jos valstybių narių saugumu ar jų tarptautiniais santykiais susijusios informacijos arba įrodymų. Šio straipsnio 3–10 dalyse nustatytos tokiai informacijai ar įrodymams taikomos procesinės nuostatos;

               (2)

               atsižvelgiant į tokių informacijos ar įrodymų neskelbtinumą ir konfidencialumą, norint įgyvendinti Procedūros reglamento 105 straipsnyje nustatytas taisykles reikia nustatyti tinkamą saugumo sistemą, skirtą aukštam šių informacijos ar įrodymų apsaugos lygiui užtikrinti;

               (3)

               šiuo tikslu saugumo sistema turi būti taikoma visiems pagal Procedūros reglamento 105 straipsnio 1 arba 2 dalį pateiktiems informacijai ar įrodymams, kurie laikomi Europos Sąjungos įslaptinta informacija arba dėl kurių juos pateikianti pagrindinė šalis nurodo, kad jų perdavimas kitai pagrindinei šaliai keltų grėsmę Sąjungos arba jos valstybių narių saugumui ar jų tarptautiniams santykiams, net jeigu tokie informacija ar įrodymai nelaikomi Europos Sąjungos įslaptinta informacija;

               (4)

               siekiant užtikrinti aukštą tokių informacijos ar įrodymų apsaugos lygį jų apsaugai skirti pagrindiniai principai ir minimalūs saugumo standartai paremti principais ir taisyklėmis, kurie taikomi įslaptintai informacijai su žyma SECRET UE/EU SECRET, nustatyta pagal Europos Sąjungos institucijų taikomas Europos Sąjungos įslaptintos informacijos (ESĮI) apsaugos taisykles, visų pirma Europos Sąjungos Tarybos, Europos Parlamento ir Europos Komisijos patvirtintas taisykles;

               (5)

               pagal Procedūros reglamento 105 straipsnio 1 arba 2 dalis pateikti informacija ar įrodymai Europos Sąjungos Teisingumo Teisme žymimi specialia žyma FIDUCIA; dėl to jiems per visą Bendrajame Teisme, o apeliacinio skundo atveju Teisingumo Teisme vykstantį procesą taikomos saugumo taisyklės. Žymos FIDUCIA nurodymas ir panaikinimas nedaro poveikio Bendrajam Teismui perduotos informacijos įslaptinimui;

               (6)

               galimybė susipažinti su FIDUCIA informacija suteikiama pagal principą „būtina žinoti“,

         NUSPRENDŽIA:
   1 straipsnis
   Sąvokos
   Šiame sprendime:
   a)   saugumo institucija– už saugumą Europos Sąjungos Teisingumo Teisme atsakinga jo paskirta institucija, kuri gali deleguoti visų ar dalies šiame sprendime nurodytų užduočių vykdymą;
   b)   FIDUCIA biuras– FIDUCIA informacijos administravimą užtikrinantis Europos Sąjungos Teisingumo Teismo biuras;
   c)   turėtojas– tinkamą leidimą turintis asmuo, kuris pagal principą „būtina žinoti“ turi FIDUCIA informaciją ir yra atitinkamai atsakingas už jos apsaugą;
   d)   dokumentas– bet kokia informacija, neatsižvelgiant į jos formą ar fizines charakteristikas;
   e)   informacija– bet kokia raštu ar žodžiu pateikta informacija, neatsižvelgiant į jos laikmeną ar rengėją;
   f)   Europos Sąjungos įslaptinta informacija (ESĮI)– bet kokia informacija arba medžiaga, kuriai suteikta Europos Sąjungos slaptumo žyma pagal šioje srityje Sąjungos institucijų taikomas taisykles ir suteiktas vienas iš šių slaptumo žymų laipsnis:

               —

               TRÈS SECRET UE/EU TOP SECRET,

               —

               SECRET UE/EU SECRET,

               —

               CONFIDENTIEL UE/EU CONFIDENTIAL,

               —

               RESTREINT UE/EU RESTRICTED.

         g)   FIDUCIA informacija– bet kokia informacija, pažymėta žyma FIDUCIA;
   h)   FIDUCIA informacijos „tvarkymas“– visi su FIDUCIA informacija galimi atlikti veiksmai per visą Bendrajame Teisme vykstantį procesą ir vėliausiai iki Europos Sąjungos Teisingumo Teismo statuto 56 straipsnio pirmoje pastraipoje nustatyto termino pabaigos. Tokie veiksmai apima informacijos registravimą, susipažinimą su ja, rengimą, kopijavimą, saugojimą, grąžinimą ir naikinimą.
   2 straipsnis
   Dalykas ir taikymo sritis
   1.   Šis sprendimas nustato FIDUCIA informacijos apsaugai vykstant procesui Bendrajame Teisme ir vėliausiai iki Europos Sąjungos Teisingumo Teismo statuto 56 straipsnio pirmoje pastraipoje nustatyto termino pabaigos užtikrinti skirtus pagrindinius principus ir minimalius saugumo standartus.
   2.   Šie pagrindiniai principai ir minimalūs saugumo standartai taikomi visai FIDUCIA informacijai, jos naudojimui raštu ar žodžiu ir jos kopijoms, prireikus padarytoms laikantis šiame sprendime nustatytų saugumo taisyklių.
   3 straipsnis
   Pateikimo ir grąžinimo tvarka
   Siekiant įgyvendinti šiame sprendime numatytą saugumo sistemą:

               —

               pagrindinė šalis Bendrojo Teismo kanceliariją informuoja apie informacijos arba įrodymų pateikimo pagal Procedūros reglamento 105 straipsnio 1 arba 2 dalį dieną,

               —

               Teismo kanceliarijos atstovo lydima pagrindinė šalis informaciją ar įrodymus pagal Procedūros reglamento 105 straipsnio 1 arba 2 dalį pateikia FIDUCIA biurui per lankytojų priėmimo Teismo kanceliarijoje laiką,

               —

               pagal Procedūros reglamento 105 straipsnio 1 arba 2 dalį informaciją arba įrodymus pateikusi pagrindinė šalis turi juos atsiimti FIDUCIA biure dalyvaujant Teismo kanceliarijos atstovui, jeigu ji nesuteikia leidimo juos perduoti pagal minėto reglamento 4 dalį, kai jie atsiimami pagal to paties reglamento 105 straipsnio 7 dalį arba kai baigiasi Europos Sąjungos Teisingumo Teismo statuto 56 straipsnio pirmoje pastraipoje nustatytas terminas, nebent per šį terminą pateikiamas apeliacinis skundas,

               —

               jeigu per Europos Sąjungos Teisingumo Teismo statuto 56 straipsnio pirmoje pastraipoje nustatytą terminą dėl Bendrojo Teismo sprendimo ar nutarties pateikiamas apeliacinis skundas, tokioje byloje pagal Procedūros reglamento 105 straipsnio 1 arba 2 dalį pateikti informacija ar įrodymai perduodami Teisingumo Teismui. Šiuo tikslu, gavęs informaciją apie tokio apeliacinio skundo pateikimą, Bendrojo Teismo kancleris Teisingumo Teismo kancleriui adresuotame rašte jį informuoja apie tai, kad atitinkami informacija ar įrodymai perduodami Teisingumo Teismui. Kartu Bendrojo Teismo kancleris informuoja saugumo instituciją apie tai, kad atitinkami informacija ar įrodymai fiziškai neperkeliant turi būti perduoti Teisingumo Teismui. Šią informaciją užregistruoja FIDUCIA biuras. Tokius informaciją ar įrodymus pateikusi pagrindinė šalis turi juos atsiimti FIDUCIA biure, dalyvaujant Teisingumo Teismo kanceliarijos atstovui, po to, kai įteikiamas sprendimas ar nutartis, kuriais užbaigiamas apeliacinis procesas, išskyrus atvejį, kai byla grąžinama Bendrajam Teismui, kad šis priimtų sprendimą,

               —

               tuo atveju, kai byla grąžinama Bendrajam Teismui, Teisingumo Teismas perduoda informaciją ar įrodymus Bendrajam Teismui po to, kai įteikiamas sprendimas ar nutartis, kuriais užbaigiamas apeliacinis procesas. Šiuo tikslu Teisingumo Teismo kancleris Bendrojo Teismo kancleriui adresuotame rašte jį informuoja apie tai, kad atitinkami informacija arba įrodymai perduodami Bendrajam Teismui. Kartu Teisingumo Teismo kancleris informuoja saugumo instituciją apie tai, kad atitinkami informacija ar įrodymai fiziškai neperkeliant turi būti perduoti Teisingumo Teismui. Šią informaciją užregistruoja FIDUCIA biuras. Tokius informaciją ar įrodymus pateikusi pagrindinė šalis turi juos atsiimti FIDUCIA biure, dalyvaujant Bendrojo Teismo kanceliarijos atstovui, po to, kai pasibaigia Europos Sąjungos Teisingumo Teismo statuto 56 straipsnio pirmoje pastraipoje nustatytas terminas, nebent per šį terminą pateikiamas apeliacinis skundas.

         4 straipsnis
   Žymos FIDUCIA
   1.   Visus pagal Procedūros reglamento 105 straipsnio 1 arba 2 dalį pateiktus informaciją ar įrodymus FIDUCIA biuras pažymi žyma FIDUCIA.
   2.   FIDUCIA biuras žyma FIDUCIA taip pat pažymi visą informaciją, kuri pakartoja visą pagal Procedūros reglamento 105 straipsnio 1 arba 2 dalį pateiktų informacijos ar įrodymų turinį arba jo dalį, ir kiekvieną tokių informacijos arba įrodymų kopiją.
   3.   FIDUCIA biuras žyma FIDUCIA taip pat pažymi taikant šį sprendimą savo paties parengtus dokumentus ir registro įrašus, kurių atskleidimas neturint tam leidimo galėtų kelti grėsmę Sąjungos arba vienos ar kelių jos valstybių narių saugumui ar jų tarptautiniams santykiams.
   4.   Žyma FIDUCIA turi būti aiškiai pažymėti visi FIDUCIA informacijos puslapiai ir laikmenos.
   5.   Žymos FIDUCIA buvimas ir jos panaikinimas III priede nustatytomis sąlygomis nedaro poveikio Bendrajam Teismui perduotos informacijos įslaptinimui.
   5 straipsnis
   FIDUCIA informacijos apsauga
   1.   FIDUCIA informacijos apsauga tapati ESĮI SECRET UE/EU SECRET apsaugai, suteikiamai pagal Sąjungos institucijų taikomas ESĮI apsaugos taisykles.
   2.   Bet kokios FIDUCIA informacijos turėtojas privalo užtikrinti jos apsaugą pagal šį sprendimą.
   6 straipsnis
   Saugumo rizikos valdymas
   1.   Su FIDUCIA informacija susijusi rizika valdoma taikant rizikos analizės procedūrą, kurios tikslas – nustatyti žinomą saugumo riziką, apibrėžti saugumo priemones, kurios leistų sumažinti tokią riziką iki priimtino lygio pagal šiame sprendime išdėstytus pagrindinius principus ir minimalius standartus, ir jas taikyti. Saugumo institucija reguliariai vertina šių priemonių efektyvumą.
   2.   FIDUCIA informacijos apsaugai per visą procesą Bendrajame Teisme ir vėliausiai iki Europos Sąjungos Teisingumo Teismo statuto 56 straipsnio pirmoje pastraipoje nustatyto termino pabaigos užtikrinti skirtos saugumo priemonės visų pirma turi atitikti atitinkamų informacijos ar medžiagos formą ir kiekį, FIDUCIA biuro patalpų aplinką ir struktūrą ir vietos lygiu įvertintą grėsmę, kurią kelia piktavališka ir (arba) nusikalstama veikla, įskaitant šnipinėjimą, sabotažą ar terorizmą.
   3.   Europos Sąjungos Teisingumo Teismo nepaprastosios padėties vidaus plane atsižvelgiama į poreikį apsaugoti FIDUCIA informaciją nepaprastosios padėties atveju siekiant užkirsti kelią susipažinimui su šia informacija neturint leidimo, jos atskleidimui, jos vientisumo arba galimybės ja naudotis praradimui.
   4.   Europos Sąjungos Teisingumo Teismo nepaprastosios padėties vidaus plane numatomos prevencinės ir atkūrimo priemonės siekiant sumažinti didelių klaidų ar incidentų poveikį FIDUCIA informacijos tvarkymui ir saugojimui.
   7 straipsnis
   Asmenims taikomos saugumo priemonės
   1.   Galimybė susipažinti su FIDUCIA informacija gali būti suteikta tik asmenims, kurie:

               —

               atitinka principą „būtina žinoti“,

               —

               gavo leidimą susipažinti su FIDUCIA informacija, išskyrus šio straipsnio 2 dalyje numatytą atvejį, ir

               —

               buvo informuoti apie savo pareigas.

         2.   Laikoma, kad Bendrojo Teismo teisėjai, atsižvelgiant į jų vykdomas funkcijas, turi teisę susipažinti su FIDUCIA informacija.
   3.   Procedūra, kuria siekiama nustatyti, ar Europos Sąjungos Teisingumo Teismo pareigūnui ar kitam tarnautojui, atsižvelgiant į jo lojalumą, sąžiningumą ir patikimumą, gali būti leista susipažinti su FIDUCIA informacija, numatyta I priede.
   4.   Visi atitinkami asmenys prieš tai, kai jiems suteikiamas leidimas susipažinti su FIDUCIA informacija, o vėliau – reguliariai informuojami apie FIDUCIA informacijos apsaugos srityje jiems tenkančias pareigas pagal šį sprendimą ir jie raštu su jomis sutinka.
   8 straipsnis
   Fizinis saugumas
   1.   „Fizinis saugumas“ – fizinių ir techninių apsaugos priemonių taikymas siekiant užkirsti kelią susipažinti su FIDUCIA informacija neturint tam leidimo.
   2.   Fizinio saugumo priemonės skirtos sutrukdyti įsibrauti slaptai arba įsiveržti jėga į FIDUCIA biuro patalpas, atgrasyti nuo neteisėtų veiksmų, užkirsti jiems kelią ir juos nustatyti, sudaryti sąlygas atskirti asmenis, kurie turi leidimą susipažinti su FIDUCIA informacija, nuo tokio leidimo neturinčių asmenų, vadovaujantis principu „būtina žinoti“. Tokios priemonės nustatomos pagal rizikos valdymo procedūrą.
   3.   Fizinio saugumo priemonės taikomos visose FIDUCIA biuro patalpose, kuriose tvarkoma ir saugoma FIDUCIA informacija. Jos skirtos užtikrinti apsaugai, kuri būtų tapati ESĮI SECRET UE/EU SECRET apsaugai, suteikiamai pagal Sąjungos institucijų taikomas ESĮI apsaugos taisykles. FIDUCIA informacija negali būti saugoma ne FIDUCIA biuro patalpose, šiuo tikslu įrengtose taip pat saugomoje zonoje, ir su ja galima susipažinti tik FIDUCIA biuro patalpose.
   4.   FIDUCIA informacijos apsaugai naudojami tik įranga ar prietaisai, patvirtinti pagal Sąjungos institucijų taikomas ESĮI apsaugos taisykles.
   5.   Šio straipsnio įgyvendinimo nuostatos išdėstytos II priede.
   9 straipsnis
   FIDUCIA informacijos administravimas
   1.   FIDUCIA informacijos administravimas – administracinių priemonių, skirtų FIDUCIA informacijai per visą Bendrajame Teisme vykstantį procesą ir vėliausiai iki Europos Sąjungos Teisingumo Teismo statuto 56 straipsnio pirmoje pastraipoje nustatyto termino pabaigos apsaugoti ir jai kontroliuoti siekiant prisidėti prie tokios informacijos sąmoningo ar atsitiktinio atskleidimo arba praradimo prevencijos ir nustatymo, taikymas.
   2.   FIDUCIA informacijos administravimo priemonės visų pirma susijusios su FIDUCIA informacijos registravimu, susipažinimu su ja, rengimu, kopijavimu, saugojimu, grąžinimu ir naikinimu.
   3.   Gautą FIDUCIA informaciją prieš tai, kai ji pradedama tvarkyti, užregistruoja FIDUCIA biuras.
   4.   FIDUCIA biuro patalpas reguliariai tikrina saugumo institucija.
   5.   Šio straipsnio įgyvendinimo nuostatos išdėstytos III priede.
   10 straipsnis
   Elektroniniu būdu tvarkomos FIDUCIA informacijos apsauga
   1.   FIDUCIA informacijai tvarkyti naudojamos ryšių ir informacinės sistemos (kompiuteriai ir periferiniai prietaisai) laikomos FIDUCIA biuro patalpose. Jos atskiriamos nuo bet kokio kompiuterinio tinklo.
   2.   Įgyvendinamos saugumo priemonės, skirtos FIDUCIA informacijai tvarkyti naudojamai kompiuterinei įrangai apsaugoti nuo neteisėto tokios informacijos atskleidimo dėl netyčinio elektromagnetinio spinduliavimo (saugumo priemonės, tapačios priemonėms, kurios taikomos ESĮI SECRET UE/EU SECRET apsaugai, suteikiamai pagal Sąjungos institucijų taikomas ESĮI apsaugos taisykles).
   3.   Ryšių ir informacines sistemas akredituoja saugumo institucija, kuri turi įsitikinti, kad jos atitinka Sąjungos institucijų taikomas ESĮI apsaugos taisykles.
   4.   Šio straipsnio įgyvendinimo nuostatos išdėstytos IV priede.
   11 straipsnis
   Saugumas išorės veiksmų atveju
   1.   „Saugumas išorės veiksmų atveju“ reiškia priemonių, kurios skirtos užtikrinti, kad rangovai, turintys atlikti nuo kompiuterinio tinklo atskirtų ryšių ir informacijos sistemų priežiūrą arba atlikdami veiksmus, dėl kurių FIDUCIA informacija skubos tvarka turi būti perkelta į saugią vietą, apsaugotų FIDUCIA informaciją, taikymą.
   2.   Saugumo institucija gali patikėti rangovams, registruotiems kurioje nors valstybėje narėje, užduotis, kurias atliekant pagal su jais sudarytą sutartį susipažįstama su FIDUCIA informacija arba dėl kurių pagal tokią sutartį atsiranda būtinybė su ja susipažinti.
   3.   Saugumo institucija užtikrina, kad sudarant sutartis būtų laikomasi šiame sprendime numatytų ir sutartyje nurodytų minimalių saugumo standartų.
   4.   Rangovo darbuotojai gali susipažinti su FIDUCIA informacija tik gavę šiuo tikslu saugumo institucijos leidimą, suteikiamą remiantis darbuotojų patikimumo pažymėjimu, kurį išduoda nacionalinė saugumo institucija arba bet kuri kita kompetentinga saugumo institucija laikydamasi nacionalinių įstatymų ir kitų teisės aktų.
   5.   Šio straipsnio įgyvendinimo nuostatos išdėstytos V priede.
   12 straipsnis
   Draudimas platinti FIDUCIA informaciją skaitmeniniu būdu, ją perduoti arba ja keistis
   1.   FIDUCIA informacija negali būti platinama skaitmeniniu būdu.
   2.   Bendrasis Teismas neperduoda FIDUCIA informacijos Sąjungos institucijoms, įstaigoms ar organams, valstybėms narėms, kitoms bylos šalims ar tretiesiems asmenims.
   13 straipsnis
   FIDUCIA informacijos saugumo pažeidimai ir neteisėtas jos atskleidimas
   1.   Saugumo pažeidimu laikomas šiame sprendime nustatytoms saugumo taisyklėms prieštaraujantis asmens veiksmas arba neveikimas.
   2.   Laikoma, kad FIDUCIA informacija neteisėtai atskleista, jeigu pažeidus saugumą ji visa arba jos dalis atskleidžiama leidimo susipažinti su ja neturintiems asmenims arba asmenims, kurie nelaikomi turinčiais teisę su ja susipažinti.
   3.   Apie visus faktinius arba preziumuojamus saugumo pažeidimus nedelsiant pranešama saugumo institucijai.
   4.   Tuo atveju, kai žinoma arba yra pagrįstų priežasčių manyti, kad FIDUCIA informacija buvo neteisėtai atskleista arba prarasta, saugumo institucija, glaudžiai bendradarbiaudama su Bendrojo Teismo pirmininku ir kancleriu, laikydamasi taikytinų teisės aktų, imasi visų tinkamų priemonių, kad:

               a)

               apie tai informuotų atitinkamus informaciją ar įrodymus pateikusią pagrindinę šalį;

               b)

               prašytų kompetentingos valdžios institucijos pradėti administracinį tyrimą;

               c)

               įvertintų galimą Sąjungos arba vienos ar kelių jos valstybių narių saugumui ar jų tarptautiniams santykiams padarytą žalą;

               d)

               užkirstų kelią tokios situacijos pasikartojimui ir

               e)

               informuotų kompetentingas valdžios institucijas apie priemones, kurių imtasi.

         5.   Bet kuriam asmeniui, kuris pažeidė šiame sprendime nustatytas saugumo taisykles, gali būti taikomos drausminės nuobaudos vadovaujantis taikytinomis nuostatomis. Kiekvienam asmeniui, kuris neteisėtai atskleidė FIDUCIA informaciją arba ją prarado, gali būti taikomos drausminės nuobaudos ir (arba) dėl jo veiksmų gali būti kreiptasi į teismą vadovaujantis taikytinomis nuostatomis.
   14 straipsnis
   Saugumo organizavimas Bendrajame Teisme
   1.   Laikydamasis šio sprendimo, FIDUCIA biuras užtikrina FIDUCIA informacijos apsaugą.
   2.   Saugumo institucija atsako už tinkamą šio sprendimo taikymą. Šiuo tikslu ji:

               a)

               įgyvendina Europos Sąjungos Teisingumo Teismo saugumo politiką ir ją reguliariai peržiūri;

               b)

               tikrina, kaip šį sprendimą įgyvendina FIDUCIA biuras;

               c)

               prireikus 13 straipsnyje numatytomis sąlygomis paveda atlikti tyrimą dėl kiekvieno faktinio ar preziumuojamo neteisėto FIDUCIA informacijos atskleidimo ir faktinio ar preziumuojamo jos praradimo atvejo;

               d)

               reguliariai tikrina saugumo priemones, skirtas FIDUCIA informacijos apsaugai FIDUCIA biuro patalpose.

         15 straipsnis
   Praktinės vykdymo nuostatos
   Praktines šio sprendimo vykdymo nuostatas, pritarus Bendrojo Teismo kancleriui, nustato saugumo institucija.
   16 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2016 m. rugsėjo 14 d.

            Kancleris

         E. COULON

            Pirmininkas

         M. JAEGER

      I PRIEDAS

         ASMENIMS TAIKOMOS SAUGUMO PRIEMONĖS

                  1.

                  Šiame priede nustatytos sprendimo 7 straipsnio įgyvendinimo nuostatos.

                  2.

                  Bendrojo Teismo kancleris, kiek tai su juo susiję ir kiek tai būtina, nustato pareigas, kurias einant reikia susipažinti su FIDUCIA informacija ir kurios dėl to reikalauja, kad Bendrajame Teisme jas einantiems pareigūnams ir kitiems tarnautojams būtų suteiktas leidimas susipažinti su FIDUCIA informacija.

                  3.

                  Prieš išduodant leidimą susipažinti su FIDUCIA informacija FIDUCIA biuras perduoda pareigūno arba atitinkamo kito tarnautojo užpildytą patikimumo tikrinimo klausimyną valstybės narės, kurios pilietis yra suinteresuotasis asmuo, nacionalinei saugumo institucijai arba bet kuriai kitai kompetentingai nacionalinei institucijai, nurodytai Sąjungos institucijų taikomose ESĮI apsaugos taisyklėse (toliau – kompetentinga NSI), su prašymu atlikti patikimumo patikrinimą, susijusį su slaptumo žymos laipsniu SECRET UE/EU SECRET.

                  4.

                  Užbaigusi patikimumo patikrinimą pagal atitinkamoje valstybėje narėje galiojančius įstatymus ir kitus teisės aktus, kompetentinga NSI perduoda FIDUCIA biurui atitinkamo patikrinimo išvadas.

                  5.

                  Jeigu, užbaigusi patikimumo patikrinimą, kompetentinga NSI įsitikina, kad nėra jokios nepalankios informacijos, kuri leistų abejoti suinteresuotojo asmens lojalumu, sąžiningumu ir patikimumu, kompetentinga paskyrimų tarnyba gali tokiam suinteresuotajam asmeniui suteikti leidimą susipažinti su FIDUCIA informacija.

                  6.

                  Jeigu, užbaigus patikimumo patikrinimą, kompetentinga NSI nėra įsitikinusi, kaip nurodyta 5 punkte, paskyrimų tarnyba informuoja apie tai suinteresuotąjį asmenį. Tokiu atveju FIDUCIA biuras, vadovaudamasis paskyrimų tarnybos nurodymais, gali kompetentingos NSI prašyti papildomų paaiškinimų, kuriuos ši gali pateikti laikydamasi nacionalinių įstatymų ir kitų teisės aktų. Jeigu patikimumo patikrinimo rezultatai pasitvirtina, leidimas susipažinti su FIDUCIA informacija nesuteikiamas.

                  7.

                  Leidimas susipažinti su FIDUCIA informacija galioja penkerius metus. Jis panaikinamas, jeigu atitinkamas asmuo nustoja eiti pareigas, kurias einant reikia susipažinti su FIDUCIA informacija, arba jeigu paskyrimų tarnyba mano, kad egzistuoja leidimo panaikinimą pagrindžiančių motyvų.

                  8.

                  Leidimas susipažinti su FIDUCIA informacija gali būti pratęstas laikantis 3–5 punktuose numatytos procedūros.

                  9.

                  FIDUCIA biuras registruoja leidimus susipažinti su FIDUCIA informacija.

                  10.

                  Jeigu FIDUCIA biurui pateikiama informacija apie tai, kad leidimą susipažinti su FIDUCIA informacija turintis asmuo kelia pavojų saugumui, FIDUCIA biuras praneša apie tai kompetentingai NSI, o paskyrimų tarnyba gali asmeniui laikinai neleisti susipažinti su FIDUCIA informacija arba panaikinti leidimą su ja susipažinti.

                  11.

                  Skubos atveju paskyrimų tarnyba, pasikonsultavusi su kompetentinga NSI ir atsižvelgusi į preliminaraus patikrinimo, skirto nustatyti, ar nėra nepalankios informacijos, rezultatus, gali suteikti atitinkamiems pareigūnams ir kitiems tarnautojams laikiną leidimą susipažinti su FIDUCIA informacija. Toks laikinas leidimas galioja, kol pasibaigia 3–5 punktuose numatyta procedūra, tačiau ne ilgiau kaip šešis mėnesius nuo prašymo atlikti patikimumo patikrinimą pateikimo kompetentingai NSI dienos.

                  12.

                  Prieš leidžiant susipažinti su FIDUCIA informacija leidimą turintys asmenys dalyvauja mokymuose, kurių tikslas išmokyti vykdyti su FIDUCIA informacijos tvarkymu susijusias pareigas. Leidimas susipažinti su FIDUCIA informacija įsigalioja tik baigus tokius mokymus ir raštu sutikus su tokiomis pareigomis.

      II PRIEDAS

         FIZINIS SAUGUMAS

      I.   ĮVADAS

                  1.

                  Šiame priede nustatytos sprendimo 8 straipsnio įgyvendinimo nuostatos. Jame numatytos minimalios FIDUCIA biuro patalpų, kuriose tvarkoma ir saugoma FIDUCIA informacija, fizinės apsaugos taisyklės.

                  2.

                  Fizinio saugumo priemonės skirtos tam, kad būtų užkirstas kelias neturint leidimo susipažinti su FIDUCIA informacija:

                              a)

                              užtikrinant, kad FIDUCIA informacija būtų tinkamai tvarkoma ir saugoma;

                              b)

                              sudarant sąlygas darbuotojus, kurie turi leidimą susipažinti su FIDUCIA informacija, atskirti nuo tokio leidimo neturinčių darbuotojų, vadovaujantis principu „būtina žinoti“;

                              c)

                              atgrasant nuo neteisėtų veiksmų, sutrukdant juos atlikti ir juos nustatant;

                              d)

                              sutrukdant asmenims įsibrauti slaptai arba įsiveržti jėga į FIDUCIA biuro patalpas arba juos užlaikant.

                  3.

                  Fizinio saugumo priemonės parenkamos remiantis FIDUCIA informacijai kylančių grėsmių įvertinimu. Šios priemonės nustatomos atsižvelgiant į FIDUCIA biuro patalpų aplinką ir struktūrą. Saugumo institucija nustato saugumo lygį, kuris turi būti pasiektas kiekvienos iš šių fizinių priemonių atveju:

                              a)

                              perimetro barjeras, skirtas zonos, kurią reikia apsaugoti, ribų apsaugai užtikrinti;

                              b)

                              įsibrovimo aptikimo sistema, sujungta su Europos Sąjungos Teisingumo Teismo saugumo valdymo centru;

                              c)

                              patekimo kontrolės sistema, kurią, naudodamasis elektroninėmis ir elektromechaninėmis priemonėmis, valdo apsaugos personalo darbuotojas;

                              d)

                              mokymus baigę, prižiūrimi ir leidimą susipažinti su FIDUCIA informacija turintys darbuotojai;

                              e)

                              uždara vaizdo stebėjimo sistema, kurią valdo apsaugos darbuotojai ir kuri sujungta su įsibrovimo aptikimo sistema ir patekimo kontrolės sistema;

                              f)

                              apsauginis apšvietimas, užtikrinantis veiksmingą tiesioginį stebėjimą arba stebėjimą naudojantis vaizdo stebėjimo sistema;

                              g)

                              bet kokia kita tinkama fizinė priemonė, kurios tikslas atgrasyti asmenį, neturintį leidimo, susipažinti su FIDUCIA informacija ar nustatyti tokio susipažinimo faktą arba užkirsti kelią šios informacijos turinio sužinojimui, jos praradimui arba žalos jai padarymui.

            II.   „FIDUCIA“ INFORMACIJAI SAUGOTI IR SUSIPAŽINTI SU JA SKIRTOS PATALPOS

         Saugojimui ir susipažinimui skirtų fiziškai saugomų patalpų įrengimas

                  4.

                  Įrengiamos FIDUCIA informacijai saugoti ir su ja susipažinti skirtos saugumo patalpos. FIDUCIA informacija gali būti saugoma ir su ja galima susipažinti tik FIDUCIA biuro patalpose, kurios visais aspektais turi atitikti Sąjungos institucijų taikomas ESĮI apsaugos taisykles.

                  5.

                  Šiose patalpose FIDUCIA informacija saugoma apsauginėse talpyklose, kurios taip pat visais aspektais turi atitikti Sąjungos institucijų taikomas ESĮI apsaugos taisykles.

                  6.

                  FIDUCIA biuro patalpose negali būti jokios ryšio (telefono ar kitos elektroninės įrangos) sistemos.

                  7.

                  FIDUCIA biuro susirinkimų salė turi būti apsaugota nuo pasiklausymo. Reguliariai atliekami jos elektroninio saugumo patikrinimai.

         Patekimas į saugojimui ir susipažinimui skirtas patalpas

                  8.

                  Patekimas į FIDUCIA biuro patalpas kontroliuojamas naudojant vaizdo kameros stebimą asmens atpažinimo vartų sistemą.

                  9.

                  Asmenys, turintys leidimą susipažinti su FIDUCIA informacija, ir asmenys, kurie laikomi turinčiais teisę su ja susipažinti, gali patekti į FIDUCIA biuro patalpas tam, kad susipažintų su FIDUCIA informacija laikydamiesi šio sprendimo 7 straipsnio 1 ir 2 dalyse nustatytų sąlygų.

                  10.

                  Saugumo institucija gali išimties tvarka suteikti leidimą patekti į FIDUCIA biuro patalpas asmenims, kurie neturi leidimo susipažinti su FIDUCIA informacija ir kuriems būtina patekti į šias patalpas, su sąlyga, kad patekę į jas jie nesusipažįsta su FIDUCIA informacija, kuri išlieka saugoma apsauginėse talpyklose. Tokie asmenys gali patekti į šias patalpas tik lydimi ir nuolat prižiūrimi FIDUCIA biuro darbuotojo, kuriam suteiktas leidimas susipažinti su FIDUCIA informacija.

                  11.

                  Apie kiekvieną patekimą į FIDUCIA biuro patalpas įrašoma į patekimo į patalpas registrą. Šis registras pildomas šiose patalpose esančiame kompiuteryje. Šiuo tikslu naudojama ryšių ir informacijos sistema turi atitikti šio sprendimo 10 straipsnyje ir IV priede nustatytus saugumo reikalavimus.

                  12.

                  FIDUCIA informacijos naudojimą raštu reglamentuojančios apsaugos priemonės taikomos ir šios informacijos naudojimui žodžiu.

            III.   „FIDUCIA“ INFORMACIJOS APSAUGAI UŽTIKRINTI NAUDOJAMŲ RAKTŲ IR KODŲ KONTROLĖ

                  13.

                  Saugumo institucija nustato FIDUCIA biuro patalpų ir apsauginių talpyklų raktų ir kodų valdymo procedūras. Tokios procedūros apsaugo nuo neleistino susipažinimo su informacija.

                  14.

                  Kodai patikimi kuo mažesniam asmenų skaičiui ir tik asmenims, kuriems reikia juos žinoti. Apsauginių talpyklų, kuriose saugoma FIDUCIA informacija, kodai keičiami:

                              a)

                              gavus naują talpyklą;

                              b)

                              pasikeitus kuriam nors kodus žinančiam darbuotojui;

                              c)

                              faktinio ar preziumuojamo neteisėto atskleidimo atveju;

                              d)

                              po spynos techninio patikrinimo ar taisymo;

                              e)

                              bent kas 12 mėnesių.

                  15.

                  Fizinei FIDUCIA informacijos apsaugai skirta techninė įranga turi atitiki Sąjungos institucijų taikomas ESĮI apsaugos taisykles. Saugumo institucija atsako už šių taisyklių laikymąsi.

                  16.

                  Techninė įranga reguliariai tikrinama ir reguliariai atliekama jos priežiūra. Atliekant priežiūrą atsižvelgiama į patikrinimų rezultatus, kad būtų užtikrintas nuolatinis optimalus įrangos veikimas.

                  17.

                  Per kiekvieną patikrinimą reikia iš naujo įvertinti įvairių saugumo priemonių ir visos saugumo sistemos veiksmingumą.

      III PRIEDAS

         „FIDUCIA“ INFORMACIJOS ADMINISTRAVIMAS

      I.   ĮVADAS

                  1.

                  Šiame priede nustatytos sprendimo 9 straipsnio įgyvendinimo nuostatos. Jame numatytos administracinės priemonės, skirtos FIDUCIA informacijai per visą Bendrajame Teisme vykstantį procesą ir vėliausiai iki Europos Sąjungos Teisingumo Teismo statuto 56 straipsnio pirmoje pastraipoje nustatyto termino pabaigos apsaugoti ir jai kontroliuoti siekiant prisidėti prie tokios informacijos sąmoningo ar atsitiktinio atskleidimo arba praradimo prevencijos ir nustatymo.

            II.   „FIDUCIA“ INFORMACIJOS REGISTRAS

                  2.

                  Sukuriamas FIDUCIA informacijos registras. Šį registrą FIDUCIA biuras tvarko FIDUCIA biuro patalpose esančiame kompiuteryje. Šiam registrui tvarkyti naudojama ryšių ir informacijos sistema turi atitikti šio sprendimo 10 straipsnyje ir IV priede nustatytus saugumo reikalavimus.

            III.   „FIDUCIA“ INFORMACIJOS REGISTRAVIMAS

                  3.

                  Šiame sprendime „registravimu saugumo tikslais“ (toliau – registravimas) laikomas procedūrų, suteikiančių galimybę užregistruoti FIDUCIA informacijos gyvavimo ciklą, įskaitant jos sunaikinimą, taikymas.

                  4.

                  FIDUCIA informaciją registruoja FIDUCIA biuras.

                  5.

                  FIDUCIA biuras automatiškai pažymi žyma FIDUCIA pagal Procedūros reglamento 105 straipsnio 1 arba 2 dalį pateiktus informaciją ar įrodymus. FIDUCIA biuras įtraukia FIDUCIA informaciją į FIDUCIA informacijos registrą.

                  6.

                  FIDUCIA biuras parengia ataskaitą ir ją prideda prie FIDUCIA informacijos registro nurodydamas informacijos gavimo sąlygas. Toliau ši informacija tvarkoma pirmesniame punkte nurodyta tvarka.

                  7.

                  FIDUCIA informacija į FIDUCIA informacijos registrą įtraukiama laikantis 5 ir 6 punktų ir neturi poveikio procesinių dokumentų registravimui, kurį atlieka leidimą susipažinti su FIDUCIA informacija Teismo kanceliarijoje turintys asmenys.

            IV.   „FIDUCIA“ INFORMACIJOS ADMINISTRAVIMAS

         Žymėjimas

                  8.

                  Jeigu pagal Procedūros reglamento 105 straipsnio 1 arba 2 dalį pateikiama ESĮI arba bet kuri kita informacija, dėl kurios nurodyta, kad jos perdavimas sukeltų grėsmę Sąjungos arba vienos ar kelių jos valstybių narių saugumui ar jų tarptautiniams santykiams, FIDUCIA biuras pažymi tokią informaciją žyma FIDUCIA.

                  9.

                  Žyma FIDUCIA aiškiai ir tinkamai žymima kiekviena dokumento dalis, nepaisant to, kaip pateikiama informacija: popieriuje, garso įrašo, elektronine ar kita forma.

         FIDUCIA informacijos rengimas

                  10.

                  Tik leidimą susipažinti su FIDUCIA informacija turintis asmuo arba asmuo, kuris laikomas turinčiu teisę su ja susipažinti, gali parengti FIDUCIA informaciją, nurodytą šio sprendimo 4 straipsnio 2 ir 3 dalyse.

                  11.

                  Visą parengtą FIDUCIA informaciją FIDUCIA biuras įtraukia į FIDUCIA informacijos registrą.

                  12.

                  Visai parengtai FIDUCIA informacijai taikomos visos FIDUCIA informacijos tvarkymą reglamentuojančios taisyklės, nustatytos šiame sprendime ir jo prieduose.

         Žymos FIDUCIA panaikinimas

                  13.

                  FIDUCIA informacijos žyma panaikinama dviem atvejais:

                              a)

                              kai FIDUCIA informaciją pateikusi pagrindinė šalis leidžia ją perduoti kitai pagrindinei šaliai, žyma FIDUCIA, kuria pažymėta ši anksčiau perduota informacija ir visa ja remiantis parengta informacija, panaikinama;

                              b)

                              kai FIDUCIA informacija grąžinama ją pateikusiai pagrindinei šaliai.

                  14.

                  Žymą FIDUCIA panaikina FIDUCIA biuras ir tai užregistruoja FIDUCIA informacijos registre.

                  15.

                  Žymos FIDUCIA panaikinimas nereiškia, kad ESĮI išslaptinama.

            V.   „FIDUCIA“ INFORMACIJOS KOPIJAVIMAS

                  16.

                  FIDUCIA informacija negali būti kopijuojama, nebent tai būtina. Tokiu atveju kopijomis pasirūpina FIDUCIA biuras – jis jas sunumeruoja ir užregistruoja.

                  17.

                  Kopijoms taikomos visos šiame sprendime ir jo prieduose nustatytos saugumo taisyklės.

            VI.   „FIDUCIA“ INFORMACIJOS NAIKINIMAS

                  18.

                  Kai pagal Procedūros reglamento 105 straipsnio 1 arba 2 dalį pateikti informacija ar įrodymai grąžinami juos pateikusiai pagrindinei šaliai, sunaikinama visa informacija, kurioje pakartojamas visas minėtų informacijos arba įrodymų turinys arba tokio turinio dalis, ir kopijos, jeigu jos buvo padarytos.

                  19.

                  18 punkte numatytą FIDUCIA informacijos sunaikinimą atlieka FIDUCIA biuras, naudodamas metodus, kurie atitinka Sąjungos institucijų taikomas ESĮI apsaugos taisykles, siekiant užkirsti kelią visos šios informacijos ar jos dalies atkūrimui.

                  20.

                  18 punkte nurodytas FIDUCIA informacijos sunaikinimas atliekamas dalyvaujant liudytojui, kuriam suteiktas leidimas susipažinti su FIDUCIA informacija.

                  21.

                  FIDUCIA biuras surašo sunaikinimo aktą.

                  22.

                  Sunaikinimo aktas įtraukiamas į FIDUCIA informacijos registrą. Jo kopija perduodama atitinkamą dokumentą pateikusiai pagrindinei šaliai.

      IV PRIEDAS

         ELEKTRONINIU BŪDU TVARKOMOS „FIDUCIA“ INFORMACIJOS APSAUGA

                  1.

                  Šiame priede nustatytos sprendimo 10 straipsnio įgyvendinimo nuostatos.

                  2.

                  FIDUCIA informacija gali būti tvarkoma naudojantis tik elektronine įranga (kompiuteriais, spausdintuvais, kopijavimo aparatais), kurie neprijungti prie kompiuterinio tinklo ir kurie yra FIDUCIA biuro patalpose.

                  3.

                  Visa FIDUCIA informacijai tvarkyti skirta elektroninė įranga turi atitikti Sąjungos institucijų taikomas ESĮI apsaugos taisykles. Šios įrangos apsauga turi būti užtikrinta per visą jos eksploatavimo laikotarpį.

                  4.

                  Bet kokia galimo prisijungimo prie interneto ir prie kitų priemonių (LAN, WLAN, Bluetooth ir t. t.) funkcija turi būti visą laiką išjungta.

                  5.

                  Kompiuteriuose turi būti įdiegta tinkama antivirusinė programa. Antivirusinė programa atnaujinama naudojant tik šiam tikslui skirtus CD-ROM (pastoviosios atminties kompaktinius diskus) arba USB (atmintukus).

                  6.

                  Spausdintuvo ir kopijavimo aparatų atmintis turi būti ištrinama prieš kiekvieną eksploatacinės priežiūros veiksmą.

                  7.

                  I priede nurodytiems prašymams atlikti patikrinimą tvarkyti naudojamos tik laikantis Sąjungos institucijų taikomų ESĮI apsaugos taisyklių patvirtintos šifravimo priemonės.

      V PRIEDAS

         SAUGUMAS IŠORĖS VEIKSMŲ ATVEJU

                  1.

                  Šiame priede nustatytos sprendimo 11 straipsnio įgyvendinimo nuostatos.

                  2.

                  Rangovai prieiti prie FIDUCIA informacijos gali, tik kai atlieka nuo kompiuterinio tinklo atskirtų ryšių ir informacijos sistemų priežiūrą arba veiksmus, dėl kurių FIDUCIA informacija skubos tvarka turi būti perkelta į saugią vietą.

                  3.

                  Saugumo institucija parengia išorės veiksmų gaires visų pirma dėl rangovų darbuotojų patikimumo pažymėjimo ir šiame priede nurodytų sutarčių turinio.

                  4.

                  Su viešojo pirkimo konkursu susiję dokumentai ir sutartis dėl nuo kompiuterinio tinklo atskirtų ryšių ir informacijos sistemų priežiūros žymimi žyma FIDUCIA, jeigu juose yra informacijos, kurios atskleidimas neturint tam leidimo galėtų kelti grėsmę Sąjungos arba vienos ar kelių jos valstybių narių saugumui ar jų tarptautiniams santykiams. Į saugumo aspektų paaiškinimą, pridedamą prie tokios sutarties, įtraukiamos nuostatos, kuriomis rangovas įpareigojamas laikytis šiame sprendime nustatytų minimalių standartų. Tokių minimalių standartų nesilaikymas gali būti pakankamas pagrindas nutraukti sutartį.

                  5.

                  Sutartyje dėl veiksmų, dėl kurių FIDUCIA informacija skubos tvarka turi būti perkelta į saugią vietą, nurodomas saugumo darbuotojų, privalančių turėti darbuotojo patikimumo pažymėjimą, skaičius. Joje nepateikiama jokių vykdytinos procedūros detalių. Ši sutartis nežymima žyma FIDUCIA.

                  6.

                  Rangovas negali sudaryti subrangos sutarties dėl kvietime teikti paraiškas ir sutartyje nurodytų veiksmų, kuriuos atliekant susipažįstama su FIDUCIA informacija arba dėl kurių atsiranda būtinybė su ja susipažinti.


title: 2008/261/EB: 2008 m. vasario 28 d. Tarybos sprendimas dėl Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokolo dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis pasirašymo Europos bendrijos vardu ir laikino tam tikrų nuostatų taikymo

text:
26.3.2008

               LT

               Europos Sąjungos oficialusis leidinys

               L 83/3

      TARYBOS SPRENDIMAS

   2008 m. vasario 28 d.
   dėl Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokolo dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis pasirašymo Europos bendrijos vardu ir laikino tam tikrų nuostatų taikymo
   (2008/261/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 62 straipsnį, 63 straipsnio 3 punkto a ir b papunkčius, 66 ir 95 straipsnius kartu su 300 straipsnio 2 dalies pirmos pastraipos antruoju sakiniu,
   atsižvelgdama į Komisijos pasiūlymą,
   kadangi:

               (1)

               2006 m. vasario 27 d. Taryba suteikė įgaliojimus pradėti derybas su Lichtenšteino Kunigaikštyste ir Šveicarijos Konfederacija dėl Protokolo dėl Lichtenšteino prisijungimo prie 2004 m. spalio 26 d. Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis (toliau – atitinkamai Protokolas ir Susitarimas). Šios derybos buvo užbaigtos ir 2006 m. birželio 21 d. Briuselyje buvo parafuotas Protokolas.

               (2)

               Su sąlyga, kad jis bus sudarytas vėliau, pageidautina pasirašyti Protokolą.

               (3)

               Protokolas numato tam tikrų jo nuostatų laikiną taikymą. Iki Protokolo įsigaliojimo reikėtų laikinai taikyti tas nuostatas.

               (4)

               Dėl Šengeno acquis, kuriai taikoma Europos Sąjungos sutarties VI antraštinė dalis, plėtotės pasirašius Protokolą yra tikslinga pradėti taikyti Tarybos sprendimą 1999/437/EB (1)
                  mutatis mutandis santykiams su Lichtenšteino Kunigaikštyste.

               (5)

               Šis sprendimas neturi įtakos Jungtinės Karalystės pozicijai pagal Protokolą dėl Šengeno acquis integravimo į Europos Sąjungos sistemą, pridėtą prie Europos Sąjungos sutarties ir Europos bendrijos steigimo sutarties, ir 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (2).

               (6)

               Šis sprendimas neturi įtakos Airijos pozicijai pagal Protokolą dėl Šengeno acquis integravimo į Europos Sąjungos sistemą, pridėtą prie Europos Sąjungos sutarties ir Europos bendrijos steigimo sutarties, ir 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (3).

               (7)

               Šis sprendimas neturi įtakos Danijos pozicijai pagal Protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties,

         NUSPRENDĖ:
   1 straipsnis
   Su sąlyga, kad jis bus sudarytas vėliau, Tarybos pirmininkas įgaliojamas paskirti asmenį(-is), įgaliotą(-us) Europos bendrijos vardu pasirašyti Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokolą dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis ir susijusius dokumentus.
   Protokolo ir susijusių dokumentų tekstai pridedami prie šio sprendimo (4).
   2 straipsnis
   Šis sprendimas taikomas sritims, kurioms taikomos Protokolo 2 straipsnio 1 ir 2 dalių nuostatos, ir jų plėtojimui tiek, kiek šios nuostatos turi teisinį pagrindą remiantis Europos bendrijos steigimo sutartimi, arba tiek, kiek Tarybos sprendimu 1999/436/EB (5) buvo nustatyta, kad jos turi tokį pagrindą.
   3 straipsnis
   Sprendimo 1999/437/EB 1–4 straipsnių nuostatos mutatis mutandis taikomos Lichtenšteino asociacijai įgyvendinant, taikant ir plėtojant Šengeno acquis, kuriai taikoma Europos bendrijos steigimo sutartis.
   4 straipsnis
   Vadovaujantis Protokolo 9 straipsnio 2 dalimi, jo 1, 4 straipsniai ir 5 straipsnio 2 dalies a punkto pirmasis sakinys bei Susitarimo 3 straipsnio 1–4 punktuose bei 4, 5 ir 6 straipsniuose nustatytos teisės ir įsipareigojimai laikinai taikomi nuo šio Protokolo pasirašymo iki įsigaliojimo.

      Priimta Briuselyje, 2008 m. vasario 28 d.

            Tarybos vardu

            Pirmininkas

         D. MATE

      (1)  1999 m. gegužės 17 d. Tarybos sprendimas dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis (OL L 176, 1999 7 10, p. 31).

      (2)  OL L 131, 2000 6 1, p. 43.

      (3)  OL L 64, 2002 3 7, p. 20.

      (4)  Tarybos dokumentas 16462/06; prieinamas adresu http://register.consilium.europa.eu

      (5)  OL L 176, 1999 7 10, p. 17.


title: 2011/285/ES: 2011 m. gegužės 12 d. Tarybos sprendimas, dėl Europos Sąjungos ir Vietnamo Socialistinės Respublikos Vyriausybės susitarimo dėl oro susisiekimo paslaugų tam tikrų aspektų sudarymo

text:
19.5.2011

               LT

               Europos Sąjungos oficialusis leidinys

               L 132/5

         TARYBOS SPRENDIMAS
   2011 m. gegužės 12 d.
   dėl Europos Sąjungos ir Vietnamo Socialistinės Respublikos Vyriausybės susitarimo dėl oro susisiekimo paslaugų tam tikrų aspektų sudarymo
   (2011/285/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2003 m. birželio 5 d. Sprendimu Taryba leido Komisijai pradėti derybas su trečiosiomis šalimis dėl kai kurių galiojančių dvišalių susitarimų nuostatų pakeitimo susitarimu Sąjungos lygmenyje.

               (2)

               Sąjungos vardu Komisija vedė derybas su Vietnamo Socialistinės Respublikos Vyriausybe dėl susitarimo dėl oro susisiekimo paslaugų tam tikrų aspektų pagal 2003 m. birželio 5 d. Sprendimo priede pateiktus mechanizmus ir nurodymus.

               (3)

               Susitarimas Sąjungos vardu buvo pasirašytas su sąlyga, kad jis gali būti sudarytas vėliau.

               (4)

               Susitarimą reikėtų atitinkamai patvirtinti,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Vietnamo Socialistinės Respublikos Vyriausybės susitarimas dėl oro susisiekimo paslaugų tam tikrų aspektų (1).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pateikti pranešimą, numatytą Susitarimo 7 straipsnio 1 dalyje.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gegužės 12 d.

            Tarybos vardu

            Pirmininkas

         PINTÉR S.

      (1)  OL L 288, 2010 11 5, p. 2.


title: 2015 m. birželio 17 d. Politinio ir saugumo komiteto sprendimas (BUSP) 2015/958 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED) ES pajėgų vado skyrimo (EUNAVFOR MED/1/2015)

text:
20.6.2015

               LT

               Europos Sąjungos oficialusis leidinys

               L 156/24

         POLITINIO IR SAUGUMO KOMITETO SPRENDIMAS (BUSP) 2015/958
   2015 m. birželio 17 d.
   dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED) ES pajėgų vado skyrimo (EUNAVFOR MED/1/2015)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2015 m. gegužės 18 d. Tarybos sprendimą (BUSP) 2015/778 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED) (1), ypač į jo 6 straipsnį,
   kadangi:

               (1)

               pagal Sprendimo (BUSP) 2015/778 6 straipsnio 1 dalį Taryba įgaliojo Politinį ir saugumo komitetą priimti sprendimus dėl EUNAVFOR MED ES pajėgų vado skyrimo;

               (2)

               ES operacijos vadas rekomendavo EUNAVFOR MED ES pajėgų vadu skirti kontradmirolą Andrea GUEGLIO;

               (3)

               ES karinis komitetas pritaria tai rekomendacijai;

               (4)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,

         PRIĖMĖ ŠĮ SPRENDIMĄ:
   1 straipsnis
   Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED) ES pajėgų vadu skiriamas kontradmirolas Andrea GUEGLIO.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. birželio 17 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 122, 2015 5 19, p. 31.


title: 2015 m. kovo 2 d. Tarybos sprendimas (ES) 2015/354, kuriuo priimamos Investicinės priemonės komiteto, įsteigto prie Europos investicijų banko, darbo tvarkos taisyklės

text:
5.3.2015

               LT

               Europos Sąjungos oficialusis leidinys

               L 61/10

         TARYBOS SPRENDIMAS (ES) 2015/354
   2015 m. kovo 2 d.
   kuriuo priimamos Investicinės priemonės komiteto, įsteigto prie Europos investicijų banko, darbo tvarkos taisyklės
   EUROPOS SĄJUNGOS TARYBA,
   atsižvelgdama į Europos Sąjungos sutartį,
   atsižvelgdama į Sutartį dėl Europos Sąjungos veikimo,
   atsižvelgdama į Taryboje posėdžiavusių valstybių narių Vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą, vadovaujantis AKR ir ES partnerystės susitarimu, ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirta dalis (1) (toliau – Vidaus susitarimas), ypač į jo 9 straipsnio 2 dalį,
   atsižvelgdama į Europos investicijų banko pasiūlymą,
   kadangi:

               (1)

               2000 m. birželio 23 d. Kotonu pasirašytame Afrikos, Karibų ir Ramiojo vandenyno valstybių grupės narių ir Europos bendrijos bei jos valstybių narių partnerystės susitarime (2), pirmą kartą iš dalies pakeistame 2005 m. birželio 25 d. Liuksemburge (3) ir antrą kartą iš dalies pakeistame 2010 m. birželio 22 d. Uagadugu (4) (toliau – AKR ir ES partnerystės susitarimas), numatytas finansinių protokolų apibrėžimas kiekvienam penkerių metų laikotarpiui;

               (2)

               2013 m. birželio 26 d. Taryboje posėdžiavę valstybių narių Vyriausybių atstovai, vadovaudamiesi AKR ir ES partnerystės susitarimu, priėmė Vidaus susitarimą, kuris numato komiteto, susidedančio iš valstybių narių Vyriausybių atstovų ir Komisijos atstovo (toliau – Investicinės priemonės komitetas), įsteigimą prie Europos investicijų banko (EIB);

               (3)

               2014 m. lapkričio 17 d. EIB, pasikonsultavęs su Komisija, pateikė Tarybai sprendimo, kuriuo priimamos Investicinės priemonės komiteto darbo tvarkos taisyklės, pasiūlymą;

               (4)

               Investicinės priemonės komiteto darbo tvarkos taisyklėse turėtų būti atsižvelgta į atitinkamas Tarybos sprendimo 2013/755/ES (5) ir Tarybos reglamento (ES) 2015/322 (6) nuostatas,

         PRIĖMĖ ŠĮ SPRENDIMĄ:
   1 straipsnis
   Šiuo sprendimu priimamos Investicinės priemonės komiteto, įsteigto prie Europos investicijų banko, darbo tvarkos taisyklės, išdėstytos šio sprendimo priede.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2015 m. kovo 2 d.

            Tarybos vardu

            Pirmininkė

         D. REIZNIECE-OZOLA

      (1)  OL L 210, 2013 8 6, p. 1.

      (2)  OL L 317, 2000 12 15, p. 3.

      (3)  OL L 287, 2005 10 28, p. 4.

      (4)  OL L 287, 2010 11 4, p. 3.

      (5)  2013 m. lapkričio 25 d. Tarybos sprendimas 2013/755/ES dėl užjūrio šalių bei teritorijų ir Europos Sąjungos asociacijos (Užjūrio asociacijos sprendimas) (OL L 344, 2013 12 19, p. 1).

      (6)  2015 m. kovo 2 d. Reglamentas (ES) 2015/322 dėl 11-ojo Europos plėtros fondo įgyvendinimo (OL L 58, 2015 3 3, p. 1).

      PRIEDAS

         INVESTICINĖS PRIEMONĖS KOMITETO, ĮSTEIGTO PRIE EUROPOS INVESTICIJŲ BANKO, DARBO TVARKOS TAISYKLĖS

      1 straipsnis
      1.   Investicinės priemonės komitetą (toliau – Komitetas) sudaro po vieną kiekvienos valstybės narės atstovą ir Komisijos atstovas. Balsuoja tik valstybių narių paskirti Komiteto nariai arba jų pakaitiniai.
      2.   Komiteto pirmininkas ir jo pavaduotojas renkami iš valstybių narių paskirtų Komiteto narių dvejų metų kadencijai. Rinkimai vykdomi pirmojo Komiteto posėdžio pradžioje slaptu balsavimu. Pirmininkas renkamas iš kandidatų kvalifikuota balsų dauguma, kaip nustatyta 3 straipsnyje. Pirmininko pavaduotojas renkamas tokia pačia tvarka.
      3.   Europos investicijų bankas (toliau – Bankas) teikia Komiteto sekretoriato ir pagalbines paslaugas.
      4.   Kiekviena valstybė narė skiria po vieną atstovą ir vieną jo pakaitinį, kurie įgaliojami naudotis balsavimo teisėmis. Pakaitinis atstovas gali dalyvauti Komiteto posėdžiuose kaip stebėtojas, bet jis turi teisę balsuoti tik tuo atveju, jei jo valstybės narės atstovas nedalyvauja. Išskirtinėmis aplinkybėms, jei Komiteto posėdyje negali dalyvauti nei atstovas, nei jo pakaitinis, atstovas gali suteikti įgaliojimą kitam atstovui arba jį gali pakeisti trečiasis asmuo, kurį ad hoc paskiria valstybė narė. Valstybės narės praneša Bankui ir Tarybos Generaliniam sekretoriatui savo atstovų ir jų pakaitinių vardus, pavardes ir adresus per savo nuolatines atstovybes Europos Sąjungoje.
      5.   Komisija skiria vieną atstovą ir vieną jo pakaitinį dalyvauti Komiteto posėdžiuose ir praneša jų vardus ir pavardes Bankui bei Tarybos Generaliniam sekretoriatui. Šiems paskirtiems atstovams gali padėti kiti Komisijos pareigūnai ir tarnautojai.
      6.   Bankas skiria du pareigūnus dalyvauti Komiteto posėdžiuose ir praneša jų vardus ir pavardes Komisijai bei Tarybos Generaliniam sekretoriatui. Šiems paskirtiems atstovams gali padėti kiti Banko pareigūnai.
      7.   Tarybos Generalinio sekretoriato atstovas ir Europos išorės veiksmų tarnybos (EIVT) atstovas kviečiami dalyvauti Komiteto posėdžiuose kaip stebėtojai.
      2 straipsnis
      Komiteto posėdžius sušaukia jo pirmininkas; jie vyksta bent keturis kartus per metus Banko pagrindinėje būstinėje Liuksemburge. Bet kuriam Komiteto nariui ar Bankui prašant pirmininkas gali šaukti papildomus posėdžius.
      Sekretoriatas Komiteto nariams ir jų pakaitiniams, taip pat Tarybos Generaliniam sekretoriatui, Komisijai ir EIVT išsiunčia pranešimus apie posėdžius, įskaitant išsamią siūlomą posėdžio darbotvarkę, kartu su susijusiais dokumentais, kaip nurodyta 5 straipsnio 1 dalyje.
      3 straipsnis
      Visais klausimais Komitetas priima sprendimus kvalifikuota balsų dauguma, t. y. 721 balsu iš 1 000, išreikšdamas ne mažiau kaip 15 valstybių narių pritarimą. Blokuojanti mažuma yra 280 balsų. Valstybių narių atstovų balsai skaičiuojami taip:

                  Valstybė narė

                  Balsai

                  Belgija

                  33

                  Bulgarija

                  2

                  Čekija

                  8

                  Danija

                  20

                  Vokietija

                  206

                  Estija

                  1

                  Airija

                  9

                  Graikija

                  15

                  Ispanija

                  79

                  Prancūzija

                  178

                  Kroatija

                  2

                  Italija

                  125

                  Kipras

                  1

                  Latvija

                  1

                  Lietuva

                  2

                  Liuksemburgas

                  3

                  Vengrija

                  6

                  Malta

                  1

                  Nyderlandai

                  48

                  Austrija

                  24

                  Lenkija

                  20

                  Portugalija

                  12

                  Rumunija

                  7

                  Slovėnija

                  2

                  Slovakija

                  4

                  Suomija

                  15

                  Švedija

                  29

                  Jungtinė Karalystė

                  147

                  Iš viso

                  1 000

            4 straipsnis
      1.   Komitetas, remdamasis šių Darbo tvarkos taisyklių 3 straipsnyje ir Tarybos reglamento (ES) 2015/322 (1) (toliau – Įgyvendinimo reglamentas) 16 straipsnyje nustatytomis sąlygomis,

                  a)

                  atsižvelgdamas į investicinę priemonę, tvirtina:

                              i)

                              veiklos gaires ir pasiūlymus dėl jų persvarstymo;

                              ii)

                              investicijų strategijas ir verslo planus, įskaitant rezultatų rodiklius, kaip nustatyta Įgyvendinimo reglamento 16 straipsnio 2 dalies b punkte;

                              iii)

                              metines ataskaitas, įskaitant finansines ataskaitas;

                              iv)

                              visus bendrosios politikos dokumentus, įskaitant vertinimo ataskaitas;

                  b)

                  teikia nuomonę dėl:

                              i)

                              visų investicinės priemonės finansavimo pasiūlymų;

                              ii)

                              visų pasiūlymų finansuoti Banko nuosavomis lėšomis pagal AKR ir ES partnerystės susitarimą ir Užjūrio asociacijos sprendimą, įskaitant susijusius projektus, dėl kurių Komisija pateikė nepalankią nuomonę;

                              iii)

                              palūkanų subsidijos naudojimo, jei projektuose numatyta palūkanų subsidija;

                              iv)

                              pasiūlymų, susijusių su Banko rezultatų vertinimo sistemos plėtojimu, jei tokia sistema taikoma pagal AKR ir ES partnerystės susitarimą vykdomoms operacijoms;

                              v)

                              visų kitų pasiūlymų, grindžiamų veiklos gairėse nustatytais bendraisiais principais.

            Siekdamas supaprastinti nedidelių operacijų tvirtinimo procesą, Komitetas gali pareikšti palankią nuomonę dėl Banko pasiūlymų dėl bendrai paskirstomų lėšų (palūkanų subsidijos, techninė pagalba) arba bendrai suteikiamo leidimo (skolinimas, akcinis kapitalas) pagal Įgyvendinimo reglamento 16 straipsnio 3 dalį.
      Be to, kartais Banko valdymo organai gali prašyti, kad Komitetas pateiktų nuomonę dėl kitų strateginių ar politikos klausimų, susijusių su Banko operacijomis AKR šalyse.
      2.   Bankas rengia ir teikia Komitetui ir stebėtojams darbinius dokumentus ir pasiūlymus. Pasiūlymuose pateikiama tokia informacija:

                  a)

                  projekto aprašymas ir jo svarba šalies vystymosi strategijai, kaip pateikiama šalies strategijos dokumentuose;

                  b)

                  projektu numatomas pasiekti vystymosi tikslas, įskaitant planuojamų priemonių tvarumą;

                  c)

                  bendrasis projekto organizavimas ir jo pagrindimas;

                  d)

                  projekto sąnaudos, finansavimo būdas ir susijusi rizika, taip pat, jei taikytina, riziką mažinančios priemonės, kurias Bankas numato taikyti;

                  e)

                  projekto vietinis, nacionalinis ir regioninis poveikis pagal AKR ir ES partnerystės susitarimo nuostatas, įskaitant poveikį aplinkai;

                  f)

                  Komisijos pritarimas ar nuomonė, kaip nustatyta Įgyvendinimo reglamento 16 straipsnio 5 dalyje.

            3.   Išsamios projekto techninio vykdymo taisyklės ir jo įgyvendinimo grafikas trumpai aprašomi pasiūlymo priede.
      5 straipsnis
      1.   Bankas išsiunčia atitinkamus dokumentus ir pasiūlymus Komiteto nariams ir jų pakaitiniams, taip pat Tarybos Generaliniam sekretoriatui ir EIVT ne vėliau kaip prieš 21 kalendorinę dieną iki nustatytos posėdžio dienos.
      Išimtiniais atvejais, Bankui pateikus deramai pagrįstą prašymą, pirmininkas gali netaikyti pirmiau nurodytų terminų. Tačiau jei Komiteto narys informuoja sekretoriatą, kad nesutinka, jog nebūtų taikomas terminas, atitinkamas dienotvarkės punktas pašalinimas.
      2.   Komiteto nariai praneša Bankui raštu, jei turi pastabų ar pageidauja gauti papildomos informacijos, susijusios su pagal 1 dalį išsiųstais dokumentais, laikydamiesi tokių atitinkamų terminų:

                  a)

                  ne vėliau kaip prieš penkias darbo dienas iki posėdžio, jei prašoma, kad Bankas pareikštų nuomonę raštu prieš posėdį;

                  b)

                  ne vėliau kaip prieš tris darbo dienas iki posėdžio, jei prašoma, kad Bankas pareikštų nuomonę žodžiu per posėdį;

            Komiteto nariams užtikrinama teisė gauti banko žodinius atsakymus į posėdžio metu iškeltus klausimus dėl pagal 1 dalį išsiųstų dokumentų.
      3.   Pirmininko pasiūlymu Komitetas patvirtina darbotvarkę posėdžio pradžioje. Kiekvienas Komiteto narys gali prašyti įtraukti į darbotvarkę papildomus klausimus, bet tik jiems aptarti. Tokiu atveju informaciją galima pateikti žodžiu.
      4.   Laikoma, kad nedalyvaujantis valstybės narės atstovas patvirtino pateiktus dokumentus ar pateikė palankią nuomonę, jei jis raštu nepranešė Komiteto pirmininkui apie savo ketinimą jų nepatvirtinti ar pateikti nepalankią nuomonę arba jei, pasinaudodamas išskirtine priemone, jis įgaliojo balsuoti kitą valstybės narės atstovą. Jei buvo suteikti įgaliojimai balsuoti ar buvo numatytas nario pakeitimas, Komiteto pirmininkas tinkamai informuojamas iš anksto.
      Vienos valstybės narės atstovui gali būti suteiktas tik vienos kitos valstybės narės vieno atstovo įgaliojimas.
      6 straipsnis
      1.   Banko iniciatyva ir iš anksto gavus pirmininko sutikimą Komiteto nuomonės gali būti prašoma taikant rašytinę procedūrą.
      2.   Jei pasiūlymas teikiamas taikant rašytinę procedūrą, Bankas jį teikia kartu su visais atitinkamais patvirtinamaisiais dokumentais. Jei per 21 kalendorinę dieną nuo pasiūlymo pateikimo valstybės narės atstovas nebalsuoja prieš, laikoma, kad šis narys balsuoja už šį pasiūlymą.
      3.   Jei aptarimo Komiteto posėdyje prašo konkrečiai kuris nors iš Komiteto narių ne vėliau kaip prieš penkias darbo dienas iki 2 dalyje nurodyto 21 kalendorinės dienos laikotarpio pabaigos, pasiūlymas teikiamas kitame planiniame Komiteto posėdyje. Ypatingos skubos atvejais Bankas gali prašyti, kad, vadovaudamasis 2 straipsniu, pirmininkas sušauktų neeilinį Komiteto posėdį.
      7 straipsnis
      1.   Nedarant poveikio Įgyvendinimo reglamento 16 straipsnio 6 dalies taikymui, Komitetas gali patvirtinti ar pateikti palankią nuomonę, jei Komitetui pateikiami jo nurodyti paaiškinimai.
      2.   Komitetas gali prašyti, kad prašymo ar pasiūlymo įvertinimas būtų papildytas kai kuriais aspektais. Tokiu atveju prašymas ar pasiūlymas gali būti teikiamas Komitetui svarstyti antrą kartą.
      3.   Komitete išsakytos nuomonės perduodamos Banko valdymo organams.
      8 straipsnis
      1.   Pirmininko vadovaujamas sekretoriatas parengia kiekvieno Komiteto posėdžio pagrindinių išvadų protokolą ir svarbiausius Komiteto narių priimtus nutarimus ne vėliau kaip per penkiolika darbo dienų nuo posėdžio dienos. Sekretoriatas taip pat protokoluoja pagal rašytinę procedūrą priimtas nuomones ir balsus. Šie protokolai siunčiami Komiteto nariams.
      2.   Protokolas laikomas galutiniu dokumentu, kai Komitetas jį patvirtina taikydamas rašytinę procedūrą arba kitame posėdyje.
      3.   Komitetui skirti laiškai siunčiami į sekretoriatą, nurodant, kad jie skirti Komiteto pirmininkui.
      4.   Visi Komiteto posėdžiuose dalyvaujantys atstovai ir stebėtojai privalo laikytis konfidencialumo Komiteto darbo ir posėdžių svarstymų atžvilgiu. Su tokiu darbu ir posėdžių svarstymais susijusiais dokumentais gali naudotis tik tie asmenys, kuriems jie skirti, asmenys, atsakingi už jų saugojimą ir už jų konfidencialumo išlaikymą.
      5.   Du kartus per metus Bankas, pritariant Komiteto pirmininkui, EPF komitetui ir Tarybos parengiamiesiems organams, visų pirma AKR darbo grupei, pateiks bendrą informaciją apie Investicinės priemonės įgyvendinimą, siekiant užtikrinti iš Europos plėtros fondo finansuojamos veiklos plataus masto darną bei papildomumą. Tai bus atliekama laikantis 4 dalyje nustatytų konfidencialumo taisyklių.
      9 straipsnis
      1.   Komiteto veiklos išlaidas, įskaitant kiekvienos valstybės narės vieno atstovo kelionės išlaidas, apmoka Bankas. Komiteto posėdžiui pirmininkaujantis valstybės narės atstovas taip pat turi teisę į kelionės išlaidų kompensavimą kaip ir kitas tos pačios valstybės narės atstovas, jei toks yra.
      2.   Bankas suteikia Komitetui jo darbui būtinas patalpas ir įrangą.
      10 straipsnis
      Visi pranešimai, susirašinėjimas ar dokumentai, kuriuos reikia perduoti pagal šias Darbo tvarkos taisykles, gali būti siunčiami elektroniniu paštu ar faksu.

         (1)  2015 m. kovo 2 d. Reglamentas (ES) 2015/322 dėl 11-ojo Europos plėtros fondo įgyvendinimo (OL L 58, 2015 3 3, p. 1).


title: 2016 m. kovo 15 d. Tarybos sprendimas (ES) 2016/1946 dėl Europos Sąjungos ir Gruzijos susitarimo dėl keitimosi įslaptinta informacija ir jos apsaugos saugumo procedūrų pasirašymo ir sudarymo

text:
8.11.2016

               LT

               Europos Sąjungos oficialusis leidinys

               L 300/1

         TARYBOS SPRENDIMAS (ES) 2016/1946
   2016 m. kovo 15 d.
   dėl Europos Sąjungos ir Gruzijos susitarimo dėl keitimosi įslaptinta informacija ir jos apsaugos saugumo procedūrų pasirašymo ir sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį, ir į Sutartį dėl Europos Sąjungos veikimo, ypač į jos 218 straipsnio 5 dalį ir 218 straipsnio 6 dalies pirmą pastraipą,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. sausio 20 d. posėdyje Taryba nusprendė įgalioti Sąjungos vyriausiąjį įgaliotinį užsienio reikalams ir saugumo politikai (toliau – vyriausiasis įgaliotinis) pagal Europos Sąjungos sutarties 37 straipsnį ir laikantis Sutarties dėl Europos Sąjungos veikimo 218 straipsnio 3 dalyje nustatytos procedūros pradėti derybas dėl Europos Sąjungos ir Gruzijos susitarimo dėl informacijos saugumo sudarymo;

               (2)

               gavęs tuos įgaliojimus, vyriausiasis įgaliotinis derėjosi su Gruzija dėl Susitarimo dėl keitimosi įslaptinta informacija ir jos apsaugos saugumo procedūrų;

               (3)

               tas Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Gruzijos susitarimas dėl keitimosi įslaptinta informacija ir jos apsaugos saugumo procedūrų.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad įpareigotų Sąjungą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. kovo 15 d.

            Tarybos vardu

            Pirmininkas

         A.G. KOENDERS


title: 2011/661/: 2011 m. spalio 3 d. Tarybos sprendimas dėl Regionų komiteto Ispanijai atstovaujančių aštuonių narių ir Ispanijai atstovaujančių dešimties pakaitinių narių skyrimo

text:
7.10.2011

               LT

               Europos Sąjungos oficialusis leidinys

               L 263/18

         TARYBOS SPRENDIMAS
   2011 m. spalio 3 d.
   dėl Regionų komiteto Ispanijai atstovaujančių aštuonių narių ir Ispanijai atstovaujančių dešimties pakaitinių narių skyrimo
   (2011/661/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Ispanijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Francesc ANTICH I OLIVER, Marcelino IGLESIAS RICOU, Vicente ÁLVAREZ ARECES, Dolores GOROSTIAGA SAIZ, José María BARREDA FONTES, Guillermo FERNÁNDEZ VARA, Miguel SANZ SESMA ir Francisco CAMPS ORTIZ kadencijai tapo laisvos aštuonios Regionų komiteto narių vietos. Pasibaigus Alberto GARCÍA CERVIÑO, Lucía MARTÍN DOMÍNGUEZ, Juan Antonio MORALES RODRÍGUEZ, Elsa CASAS CABELLO, Esther MONTERRUBIO VILLAR, Javier VELASCO MANCEBO, Luisa ARAÚJO CHAMORRO, Antonio GONZÁLEZ TEROL, Alberto CATALÁN HIGUERAS ir Rafael RIPOLL NAVARRO kadencijai tapo laisvos dešimt Regionų komiteto pakaitinių narių vietų,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. sausio 25 d. į Regionų komitetą skiriami:

               a)

               nariais:

                           —

                           Luisa Fernanda RUDI ÚBEDA, Presidenta del Gobierno de Aragón,

                           —

                           Francisco ÁLVAREZ-CASCOS FERNÁNDEZ, Presidente del Principado de Asturias,

                           —

                           José Ramón BAUZÁ DÍAZ, Presidente del Gobierno de las Illes Balears,

                           —

                           Juan Ignacio DIEGO PALACIOS, Presidente del Gobierno de Cantabria,

                           —

                           Dolores de COSPEDAL GARCÍA, Presidenta de la Junta de Comunidades de Castilla-La Mancha,

                           —

                           José Antonio MONAGO TERRAZA, Presidente de la Junta de Extremadura,

                           —

                           María Yolanda BARCINA ANGULO, Presidenta de la Comunidad Foral de Navarra,

                           —

                           Alberto FABRA PART, Presidente de la Comunidad Valenciana;

                     ir

               b)

               pakaitiniais nariais:

                           —

                           Roberto Pablo BERMÚDEZ DE CASTRO MUR, Consejero de Presidencia del Gobierno de Aragón,

                           —

                           José PORTILLA GONZÁLEZ, Viceconsejero de Relaciones Institucionales de la Presidencia del Principado de Asturias,

                           —

                           Javier GONZÁLEZ ORTIZ, Consejero de Economía, Hacienda y Seguridad del Gobierno de Canarias,

                           —

                           Cristina MAZAS PÉREZ-OLEAGA, Consejera de Economía, Hacienda y Empleo de la Comunidad Autónoma de Cantabria,

                           —

                           Timoteo MARTÍNEZ AGUADO, Viceconsejero de Economía de la Junta de Comunidades de Castilla-La Mancha,

                           —

                           Cristina Elena TENIENTE SÁNCHEZ, Vicepresidenta y Portavoz de la Junta de Extremadura,

                           —

                           Borja COROMINAS FISAS, Director General de Asuntos Europeos y Cooperación con el Estado de la Comunidad de Madrid,

                           —

                           Carmen María SANDOVAL SÁNCHEZ, Directora General de la Unión Europea y Relaciones Exteriores de la Región de Murcia,

                           —

                           Juan Luis SÁNCHEZ DE MUNIÁIN LACASIA, Consejero de Cultura, Turismo y Relaciones Institucionales de la Comunidad Foral de Navarra,

                           —

                           María Victoria PALAU TÁRREGA, Directora General de Relaciones con la Unión Europea de la Comunidad Valenciana.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2011 m. spalio 3 d.

            Tarybos vardu

            Pirmininkė

         J. FEDAK

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.